b'\n_START_ARTICLE_\nVilniaus Senien\xc5\xb3 muziejus\n_START_PARAGRAPH_\nVilniaus Senien\xc5\xb3 muziejus\xc2\xa0\xe2\x80\x93 pirmasis vie\xc5\xa1as muziejus Lietuvoje. Jis buvo buvo \xc4\xafkurtas 1855\xc2\xa0m. gegu\xc5\xbe\xc4\x97s 11 d. Vilniaus archeologin\xc4\x97s komisijos iniciatyva perkeliant \xc4\xaf Vilniaus Universiteto aul\xc4\x85 privat\xc5\xb3 grafo Eustachijus Ti\xc5\xa1kevi\xc4\x8dius muziej\xc5\xb3 ir praple\xc4\x8diant j\xc4\xaf. Grafo veikl\xc4\x85 atspindi mokslin\xc4\x97s ekspedicijos po Skandinavijos valstybes surinkta archeologini\xc5\xb3 titnagini\xc5\xb3 kirvi\xc5\xb3 kolekcija. Muziejus visuomenei duris atv\xc4\x97r\xc4\x97 1856\xc2\xa0m. baland\xc5\xbeio 29 d. u\xc5\xbedarytame po 1831\xc2\xa0m. sukilimo Vilniaus universitete._NEWLINE_Senien\xc5\xb3 muziejaus istorija skiriama \xc4\xaf du periodus: 1) nuo \xc4\xafsteigimo iki reorganizavimo (1855\xe2\x80\x931865); 2) nuo reorganizavimo iki likvidavimo Pirmojo pasaulinio karo metais (1865\xe2\x80\x931915). Po 1863\xc2\xa0m. sukilimo muziejaus veikla nutraukta suintensyv\xc4\x97jus rusifikavimo politikai. Didesn\xc4\x97 dalis verting\xc5\xb3 eksponat\xc5\xb3 buvo i\xc5\xa1ve\xc5\xbeta \xc4\xaf N. Rumiancevo muziej\xc5\xb3 Maskvoje, o pertvarkytas muziejus, vis d\xc4\x97lto, 1865\xc2\xa0m. buvo atidarytas kaip Vilniaus vie\xc5\xa1osios bibliotekos dalis. Po Pirmojo pasaulinio karo 1918\xc2\xa0m. dr. Jonas Basanavi\xc4\x8dius naudodamas Senien\xc5\xb3 muziejaus ir Lietuvi\xc5\xb3 mokslo draugijos rinkinius \xc4\x97m\xc4\x97si kurti Istorijos-etnografijos muziej\xc5\xb3, ta\xc4\x8diau 1920\xc2\xa0m. Lenkijai okupavus Vilni\xc5\xb3, \xc5\xa1is darbas nutr\xc5\xabko. 1920\xe2\x80\x931940\xc2\xa0m. rinkiniai saugoti Vilniaus universitete, o 1941\xc2\xa0m. perduoti Lietuvos moksl\xc5\xb3 akademijai. Vinco \xc5\xbdil\xc4\x97no pastangomis 1952\xc2\xa0m. \xc5\xa1i\xc5\xb3 rinkini\xc5\xb3 pagrindu buvo suformuotas Istorijos ir etnografijos muziejus, kuris po nepriklausomyb\xc4\x97s atk\xc5\xabrimo 1992\xc2\xa0m. perkurtas ir pervadintas \xc4\xaf Lietuvos Nacionalin\xc4\xaf muziej\xc5\xb3. \xc5\xa0iuo metu jame yra saugoma apie 1 mln. eksponat\xc5\xb3._NEWLINE_Lietuvos nacionaliniame muziejuje, t\xc4\x99sian\xc4\x8diame \xc5\xa1io muziejaus tradicijas, sukurta nuolatin\xc4\x97 ekspozicija, skirta Senien\xc5\xb3 muziejaus istorijai.'